Pripomienky k Vzdelávaciemu štandardu predmetu slovenský jazyk a literatúra platnému pre 1. – 4. ročník gymnázií so štvorročným štúdiom a pre 5. – 8. ročník gymnázií s osemročným štúdiom

*Za predmetovú komisiu: Marta Bystrianska, Jana Ptaková, Juraj Sabol*

1. Privítali by sme lepšiu komunikáciu tímu ústrednej predmetovej komisie s učiteľmi: **komentáre**, metodické **poznámky** ku koncepcii, zmenám v dokumente, **zdroje** vybraných literárnovedných pojmov, **zdôvodnenie** výberu odporúčaných a povinných literárnych diel a pod.
2. Chceli by sme vedieť, na základe akých zistení prichádza ďalší zásah do štátneho vzdelávacieho programu. **Aký majú tieto zmeny zmysel?**
3. Nie je nám jasné, prečo by žiaci mali venovať **osobitnú pozornosť socialistickému realizmu *Petra Jilemnického***, z akého dôvodu by si školské knižnice mali začať húfne dopĺňať zbierky práve o dielo tohto autora, prečo by ho vydavateľstvá mali ponúkať vo veľkých počtoch v reedíciách. Ale zaujíma nás tiež, v čom spočíva zvláštne postavenie prózy ***Sekerou a nožom*** v slovenskej literatúre 90. rokov, či románu ***Kapitánova dcéra*** vo svetovej literatúre 19. storočia a pod. Netvrdíme, že ide o nekvalitnú literatúru, potrebovali by sme však argumenty, prečo získala privilegované postavenie v ŠVP, t. j. stala sa *povinnou literatúrou*.
4. Podľa nášho názoru je načase **zrušiť tzv. povinnú literatúru** **a nechať výber celých literárnych diel na učiteľa v spolupráci so žiakmi**. Zvláštna pozornosť, ktorá sa venuje dielam tzv. povinnej literatúry, odoberá čas a energiu na alternatívy. Slovenskú literatúru treba prečítať znova, celú. Hľadajme spolu hodnoty slovenskej literatúry a podeľme sa o ne. Argumentujme, inšpirujme sa navzájom. Hodnoty neurčuje komisia, ani jedinú správnu interpretáciu dejín slovenskej literatúry.
5. Pojem **„hlavná myšlienka“** neprijímame bez výhrad. Nestotožňujeme sa napr. s príp. požiadavkou sformulovať „hlavnú myšlienku“ v umeleckom texte. Navrhujeme nahradiť slovné spojenie inými, výstižnejšími a jednoznačnejšími pojmami, napr. téma, autorský zámer, leitmotív, motívy, fabula, sujet a pod.
6. Premýšľame, či v bode 3.8 ide o **„kompozičný postup“ alebo o „kompozičný princíp“.** (Pozri Všetička F.: Kompoziciána. Bratislava : Slovenský spisovateľ, 1986)
7. Vieme už, čo je to **slovenská postmoderna**? Je pojem postmoderna aktuálny aj v súčasnosti? Registrujeme nadužívanie tohto pojmu a bezbrehé označovanie množstva diel slovenskej literatúry už od 60. rokov 20. stor. ako postmoderné.
8. V našej predmetovej komisii zazneli aj výhrady k požadovaným výkonom v literárnej zložke predmetu v časti *II. Pamäťové, klasifikačné a aplikačné kompetencie* (výkon 4.1 – aplikácia príbuzných literárno-umeleckých javov na výtvarné, hudobné a architektonické diela), v časti *III. Analytické a interpretačné kompetencie* (výkon 2.4 vzťahujúci sa na sci-fi a fantastickú prózu) a v časti *IV. Tvorivé kompetencie* (výkon 3.3, kde sa predpokladá vytvorenie kratšej fantastickej alebo sci-fi poviedky).

Niektoré ciele ŠVP hodnotíme ako maximalistické (1.2.7.), iné zasa ako príliš vágne formulované (1.2.12.), ale pripúšťame, že je to aj vec (chýbajúcej) interpretácie.

**Pozitívne hodnotíme:**

* propagáciu konštruktivistického prístupu vo vyučovaní,
* dôraz na rozvoj vyšších úrovní čítania s porozumením, schopnosť syntézy a schopnosť učiť sa,
* ponechanie vnútorného delenia predmetu a osnovania učiva počas štúdia v plnej kompetencii učiteľa a príslušnej predmetovej komisie.

V našej škole sme po r. 2008 privítali, v súlade s reformou, možnosť opustiť chronologický model vyučovania literatúry.

Nazdávame sa, že treba **zreteľne odlišovať jednotlivé verzie štátneho vzdelávacieho programu**, napr. podľa čísla verzie, dátumu poslednej úpravy, zmien, ktoré nastali oproti predchádzajúcim verziám a uviesť to priamo v dokumente. Učiteľ, ktorý chce s dokumentom pracovať, potrebuje presne vedieť, o ktorú verziu dokumentu ide (ŠVP býva k dispozícii na stiahnutie na rôznych webových stránkach – ŠPÚ, NÚCEM, SKU, SAUS a pod.).

*Poznámka*

*Štátny vzdelávací program bol zverejnený na webovej stránke Slovenskej komory učiteľov http://sku.sk/clanok-234-vyzva-k-pripomienkovaniu-svp-pre-gymnazia.html v novembri 2014.*

Prešov 13. 11. 2014 Mgr. Juraj Sabol